
Р Е Ш Е Н И Е 
ЗА ПРЕКРАТЯВАНЕ НА ПРОИЗВОДСТВО
№ РП-415-18-057
Днес, 11.12.2018 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Силвия Къдрева
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ 01/С-415/14.09.2018г.
Сигналът е против Николай.Б.Николов, в качеството му на кмет на кметство В., Община С.
По същество в сигнала сe твърди, че от кметство В. в Община С. периодично се представят фактури за закупуване на материали подписани от кмета на кметството Николай Николов, в качеството му на купувач и дружеството „***“ ЕООД с ЕИК ***, със седалище и адрес на управление с.В., ***, подписани от съпругата на кмета Л.Н., в качеството й на управител, едноличен собственик на капитала и продавач.
Към сигнала са приложени следните доказателства: фактури №1737/28.11.2016г., №1738/28.11.2016г., №1726/27.10.2016г., №1727/20.10.2016г., №1711/28.09.2016г., №1695/09.08.2016г., №1701/26.08.2016г., №1637/09.05.2016г., №1635/09.05.2016г. №1633/28.04.2016г., №1620/31.03.2016г., №1604/15.02.2016г. и фактура от 15.01.2016г. с получател кметство В. и доставчик „***“ ЕООД с ЕИК ***.
Служебно е извършена справка в електронната страница на ОИК С.
От събраните в хода на административното производство доказателства Комисията установи следното от фактическа страна:
Сигналът е подаден от физическо лице с посочени три имена, адрес за кореспонденция и е подписан.
От извършената справка в електронната страница на ОИК С. се установява, че Николай Б. Николов е избран за кмет на кметство В., удостоверено с Решение № **** от 01.11.2015г. на ОИК – С.
При така установената фактическа обстановка Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ и е подписан.
От събраните доказателства по преписката се установи, че Николай Б. Николов е кмет на кметство. В това си качество, същият не е лице, заемащо висша публична длъжност по смисъла на чл.6, ал.1, т.1-50 от ЗПКОНПИ. Заеманата от него длъжност попада в обхвата на разпоредбата на §2, ал.1, т.5 от ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т.5 и ал.8 от Допълнителните разпоредби на Закона за противодействие на корупцията и за отнемане на незаконно придобитото имущество, сигнали, които не са от компетентността на КПКОНПИ се изпращат по компетентност на съответния орган по избора или назначаването, а за кметовете на кметства на постоянната комисия на съответния общински съвет.
Предвид гореизложеното, на основание чл.27, ал.2, т.6 от АПК,във връзка с чл.6, ал.1, чл.47, ал.5 във връзка с §2, ал.5 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество,


Р Е Ш И:
ПРЕКРАТЯВА производството по сигнал с рег. № ЦУ 01/С-415/14.09.2018г. против Николай Б. Николов с ЕГН *** в качеството му на кмет на кметство В., Община С.
ПРЕПРАЩА сигнала на Постоянната комисия по установяване на конфликт на интереси при Общински съвет – С. за предприемане на необходимите действия по компетентност.
След приключване на проверката по сигнала Постоянната комисия по установяване на конфликт на интереси при Общински съвет – С. следва да уведоми КПКОНПИ за резултата от същата.
На основание чл.76, ал.2 от ЗПКОНПИ прокуратурата може да протестира решението пред Административен съд С., в едномесечен срок от съобщаването му.
КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………………………..../Силвия Къдрева/

